የጸጥታ አካላት በሀገሪቱ የተስተዋለውን ግጭት ለማረጋጋት ያከናወኑት ተግባር ውጤታማ ነበር- አቶ ሲራጅ ፈጌሳ የኢፌዲሪ የመከላከያ ሚኒስትር
የፌደራልና የክልል የጸጥታ አካላት በሀገሪቱ የተስተዋለውን ግጭት ለማረጋጋት ያከናወኑት ተግባር ውጤታማ ነበር ሲሉ የኢፌዲሪ የመከላከያ ሚኒስትሩ አቶ ሲራጅ ፈጌሳ ገልጸዋል፡፡የጸጥታ አካላቱ በጋራ በመሆን በሃገሪቱ የሰላምና ጸጥታ ሁኔታ ላይ በተለይም ተቋም ተኮር የሆኑ ጥቃቶችን ለመመከት የሚያስችል የጋራ እቅድ ነድፈው ከአንድ ወር በፊት ወደስራ መግባታቸው ይታወሳል፡፡እነዚህ አካላት የዕቅዳቸውን የአንድ ወር አፈጻፀምና ሂደት በተመለከተ በአዲስ አበባ በጋራ ገምግመዋል፤ የተሻለ አፈጻጸም መመዝገቡን በግምገማው ማየት እንደተቻለ ነው የኢፌዲሪ የመከላከያ ሚኒስትር አቶ ሲራጅ ፈጌሳ የገለጹት፡፡እንደ አቶ ሲራጅ ገለጻ ዜጎች ነጻ ሆነው እንዳይንቀሳቀሱ አንዳንዴም ብሄርን የለየ ጥቃት የሚፈጸምባቸው አካባቢዎች እና ድርጊቶች ነበሩ ብለዋል፡፡በመሆኑም የፌደራልና የክልል የጸጥታ አካላት ከየአካባቢው የመስተዳድር አካላት ጋር በመቀናጀት ባከናወኗቸው ተግባራት የሃገሪቱን ዋና ዋና መስመሮች ሰላም ማረጋገጥ ተችሏል ብለዋል ሚኒስትሩ፡፡በተጨማሪም በኦሮሚያ፣ አማራና ትግራይ ክልሎች ውስጥ በሚገኙ አንዳንድ የከፍተኛ ትምህርት ተቋማት ተከስተው የነበሩ የጸጥታ ችግሮች የመማር ማስተማሩን ሂደት ሲያውኩ እንደነበር አቶ ሲራጅ አስታውሰዋል፡፡የጸጥታ ችግሮቹን ለመፍታት የፌደራልና የክልል የጸጥታ አካላት እንዲሁም የሃገር ሽማግሌዎችና የአካባቢዎቹ መስተዳድሮች በጋራ በመሆን ባከናወኗቸው የጥበቃና የማወያየት ተግባራት በአሁኑ ወቅት ከሶስት ዩኒቨርሲቲዎች በስተቀር የመማር ማስተማሩ ስራ በተሻለ ሁኔታ ላይ ይገኛልም ብለዋል፡፡በሌላም በኩል በኢትዮ-ሶማሊ እና ኦሮሚያ ክልሎች አዋሳኝ ቦታዎችን ከሁለቱም ክልሎች የጸጥታ ሃይሎች ነጻ በማድረግ የፌደራል የጸጥታ አካላት እንዲሰፍሩበት በመደረጉ አንጻራዊ መረጋጋት ማምጻቱንም ጠቁመዋል፡፡በቀጣይነትም ሁሉም የጸጥታ አካላት የህግ የበላይነትን ከማረጋገጥ አኳያ በማያዳግም መልኩ በጋራ መስራት እንደሚኖርባቸውም የጋራ መግባባት ላይ መድረሳቸውን ሚኒስትሩ አስረድተዋል፡፡ 